L'atur ha pujat en 7.391 persones (+1,78%) al novembre a Catalunya en relació a l'octubre, de manera que hi ha 422.462 persones inscrites a les llistes del Servei d'Ocupació de Catalunya (SOC), segons les dades del Ministeri d'Ocupació. Es tracta del major ascens en aquest mes des del 2009. Després de les Illes Balears -amb un increment de 12.586 aturats (+24%)- Catalunya és on hi ha una crescuda més forta en termes absoluts. Al conjunt d'Espanya, el nombre d'aturats va augmentar de 7.255 persones (+0,21%) en relació al mes anterior. En comparació amb el novembre del 2016, a Catalunya hi ha 40.517 aturats menys (-8,75%) i a Espanya, 315.542 (-8,33%). El sector serveis, el que té més pes en l'economia, va ser l'únic en què van augmentar els aturats, de 8.296 persones a Catalunya. Se sumen als 12.561 que també es van inscriure a les llistes del SOC a l'octubre provinents d'aquest sector. Tot i això, s'ha vist un descens en termes interanuals. Amb 299.002 persones sense feina, al novembre hi havia un 6,8% d'aturats menys que fa un any en aquest àmbit econòmic.  Mentre augmentaven al sector serveis, al novembre el nombre d'aturats va disminuir en la construcció (-204), la indústria (-94) i l'agricultura (-174). D'altra banda, 27.610 persones que anteriorment no tenien feina van inscriure's a les llistes de l'atur, el que suposa un descens de l'1,54% respecte a l'octubre i del 7,2% en relació a l'onzè mes del 2016.  Pel que fa als estrangers sense feina a Catalunya, augmenten de 3.837 persones, un 4,59% més. En total són 87.352, un 4,8% menys que fa un any.  Menys afiliats a la Seguretat Social i menys contractacions La Seguretat Social va perdre 4.038 persones afiliades a Catalunya en relació amb l'octubre (‐0,12%) i  115.288 en relació amb l'any anterior (+3,62%). Al novembre hi havia 3,3 milions de persones afiliades a la Seguretat Social a Catalunya, dels quals 2.745.551 constaven com a assalariats i 547.782 com a autònoms. La contractació també va baixar al novembre a Catalunya. En concret, es van signar 268.606 contractes de treball, 29.243 menys que a l'octubre (-9,82%) i 2.716 més que un any abans (+1,02%). Del total, un 87% eren temporals i només el 13% restant, indefinits. Els 34.721 nous contractes indefinits suposen un descens del 15% en relació al mes anterior però un augment del 4% en comparació amb el novembre de l'any passat.  Al conjunt d'Espanya, es van registrar 1.818.339 contractacions, un 10,52% menys que a l'octubre però un 4,28% més que al novembre del 2016.     Dels 422.462 aturats que hi ha registrats a Catalunya, un 56% són dones. Del total de persones sense feina, n'hi ha 28.496 que tenen menys de 25 anys. En aquesta franja d'edat, en canvi, hi ha una majoria d'homes (52%). Lleida i Tarragona no veien augments tan forts en un novembre des del 2008 Barcelona va engreixar les llistes de l'atur al novembre amb 2.746 persones, el major augment en aquest mes des del 2009. En total, hi ha 305.934 persones inscrites a les llistes del SOC d'aquesta demarcació, un 0,91% més que fa un mes però un 9,41% menys que fa un any.  A Girona, hi ha 42.113 aturats registrats, 1.948 més que a l'octubre. Es tracta també del major ascens en un mes de novembre des del 2009. Suposa un increment mensual del 4,85% però un decreixement interanual del 7,04%.  Amb 911 persones, Lleida veia un increment tan fort de l'atur en un mes de novembre des del 2008. En total hi ha 22.177 inscrits a les llistes del SOC a la demarcació, un 4,28% més que a l'octubre i un 7,58% menys que fa un any.  Igual que a Lleida, a Tarragona l'increment en un novembre no era tan elevat des del 2008. La demarcació del sud de Catalunya va sumar 1.786 aturats i ja hi ha 52.238 inscrites a les llistes del SOC, un 3,54% més que a l'octubre però un 6,65% menys que al novembre del 2016.

Summary: L'atur puja en 7.391 persones al novembre a Catalunya, el major augment en aquest mes des del 2009


Barcelona està fent “passos seriosos” per “esdevenir una ciutat més intel·ligent i presentar-se com un hub d’innovació”. És l’opinió de Willem Jonker, director d’EIT Digital, l’organització de l’Institut Europeu d’Innovació i Tecnologia centrada en tecnologia digital, i que depèn de la Comissió Europea. En una entrevista amb l’ACN, Jonker destaca que “la presència de conferències” com el Mobile World Congress o el proper congrés mundial d’Smart-Cities, previst pel novembre, fan que la capital catalana tingui “una bona comprensió del que la tecnologia digital pot oferir per millorar la qualitat de vida”. Segons Jonker, però, no es pot posar fre a plataformes com Airbnb o Uber.  “La innovació sempre troba resistències”, admet el director D’EIT Digital, “però no es pot aturar”. “No podem aturar la tecnologia digital. No podem impedir que vinguin els Ubers i els Airbnbs”, alerta aquest holandès, que destaca que tot i això cal “garantir” que es crea un “terreny de joc equilibrat” per permetre el desenvolupament de les noves plataformes sense provocar “un desequilibri extrem” amb les anteriors. “Però tot això no passa sense friccions, em temo”, admet Jonker, reclamant que “la transformació digital sigui una transformació social”.  En aquest sentit, aposta perquè els governs estatals i autonòmics creïn ministeris o conselleries dedicades als temes digitals, seguint l’exemple de la Comissió Europea, que té un vicepresident, Andrus Ansip, responsable del Mercat Únic Digital. “La gent veu feines que desapareixen, tenen por que els robots els prenguin els llocs, i els governs no tenen una bona resposta per fer una transició des de la situació actual a una de més digital”, lamenta Jonker. Barcelona té “alguns avantatges” per convertir-se en un referent en ciutats intel·ligents, explica el director d’EIT Digital, assegurant que és “una bona ciutat per viure” i d’una “mida manejable” que permet més flexibilitat que d’altres que tenen “infraestructures antigues”. Un dels reptes de les ciutats intel·ligents és, precisament, millorar la mobilitat, fer-la més fàcil a través de l’ús de les noves tecnologies, ja sigui en la gestió dels semàfors o l’enllumenat, com amb els pàrquings, els serveis d’emergència o els d’avís als ciutadans en cas d’incidències. Una ‘smart-city’ també ha d’augmentar “la implicació dels veïns”, oferint eines per seguir, a través de les noves tecnologies, l’activitat del govern local.  Barcelona, segons Jonker, està sabent “utilitzar les oportunitats” de la revolució digital per “millorar la qualitat de vida”. Però sempre cal fer més. “És important pensar en global. Molt sovint tendim a pensar a nivell local, què passa a Barcelona, a Madrid o a Espanya, però hem de pensar què passa al món”, indica el director d’EIT Digital. En aquest sentit, remarca que l’aposta és “començant des de Barcelona, construir alguna cosa que impacti al món”. “Em temo que massa sovint pensem només a nivell local i això ens perjudica a nivell global, ens fa menys competitius davant de pensadors globals com Google o Facebook”, afegeix.  Tot i que remarca que “no es pot comparar” Silicon Valley amb la situació a la Unió Europea i que no s’ha d’intentar “copiar” el model, Jonker sí que creu que cal una major aposta per les noves tecnologies. “Ningú ha dit mai que la transformació digital hagi d’estar sempre vinculada a Silicon Valley, pot passar a altres llocs, però calen bones idees, gent preparada, diners i una regulació respectuosa amb les noves tecnologies”, destaca.  Vot electrònic EIT Digital ha obert recentment a Madrid una de les seves delegacions, i compta també amb diverses start-up localitzades a Barcelona. L’agència europea, que s’encarrega d’impulsar la formació dels emprenedors i oferir-los accés als mercats globals, treballa, per exemple, amb Scytl, empresa líder al món en vot electrònic. En aquest sentit, Jonker explica que un dels reptes actuals en la votació electrònica és el de la seguretat.  “A les eleccions a Holanda hem tornat al llapis per la por al frau amb el sistema electrònic de votacions. És clau donar a la gent confiança en aquests sistemes per garantir que els resultats són de fiar i no es poden manipular”, destaca, assenyalant que precisament des d’EIT Digital treballen molt, a l’Estat, en projectes de seguretat.

Summary: El director d’EIT Digital destaca els “passos seriosos” de Barcelona per esdevenir “un hub de la innovació”


Ratolins de bosc, ratolins mediterranis o musaranyes van ser alguns de la quarantena de micromamífers que es van censar el cap de setmana passat a l'estany d'Ivars i Vila-sana (Pla d'Urgell) durant una activitat específica que es va fer oberta al públic dins el programa del Consorci que gestiona aquest espai natural recuperat. Dos cops a l'any es fa aquesta activitat important per poder fer un seguiment dels petits mamífers existents a l'estany amb la col·laboració del museu de Granollers i l'entitat EGRELL. Al novembre es fa amb el format d'un taller pràctic en que els participants poden veure com es col·loquen unes petites caixes, en unes zones predeterminades, per tal que els micromamífers quedin atrapats i així poder-los estudiar i alliberar. Per tal d'establir un cens i fer-ne un seguiment adequat, a banda de mesurar-los, pesar-los i determinar-ne el sexe, als micromamífers se'ls fa una marca, en el cas de les musaranyes tallant una mica de pèl, i als ratolins amb una petita anella a les orelles. La presència d'aquests animalets, segons el director tècnic de l'estany, Toni Costa, ''és un bon indicador de la qualitat del medi'' i també demostra que hi ha predadors que se n'alimenten, com poden ser els rapinyaires nocturns, els xoriguers i les òlibes.

Summary: Censen una quarantena de micromamífers a l'estany d'Ivars i Vila-sana


Barcelona comptarà amb una Unitat Contra l'Exclusió Residencial (UCER) per a prevenir desnonaments, exercir la mediació amb propietaris i oferir assessorament a famílies en risc de perdre l'habitatge. La mesura ha estat presentada en el primer plenari del Consell de l'Habitatge Social del mandat d'Ada Colau, qui va ser cara visible de la lluita contra els desnonaments al capdavant de la Plataforma d'Afectats per la Hipoteca, abans de ser escollida com a alcaldessa de la capital catalana. Però ha estat la tinent d'alcaldessa de Drets Socials, Laia Ortiz, qui ha explicat la iniciativa juntament amb el regidor d'Habitatge, Josep Maria Montaner. Ortiz ha explicat que es destinen a partir d'ara 13 persones de diferents perfils professionals a la UCER. La tinent d'alcaldessa considera que es tracta d'una "qüestió estratègica" que respon a "la necessitat d'especialistes" per atendre les demandes de les persones vulnerables a patir exclusió residencial. D'aquesta manera, l'Ajuntament de Barcelona aglutina els serveis d'atenció a les famílies en risc de desnonament en un sol òrgan. En el mateix sentit, el consistori municipal ha fet efectiva la fusió entre el Consell de l'Habitatge Social i la Comissió Mixta sobre desnonaments, ja que es "solapaven" funcions i es vol treballar "de manera integrada", segons la tinent d'alcaldessa de Drets Socials. "Fins ara teníem uns serveis socials que s'estaven fent càrrec de múltiples situacions de vulnerabilitat social. El que estem fent és posar persones especialitzades per aquestes situacions d'exclusió residencial. Ja ens vinguin persones via l'oficina d'habitatge, via serveis socials o entitats, tindrem una unitat especialitzada que compta amb els recursos tan a nivell jurídic com  d'intervenció social o de capacitat de mediació i negociació" per assessorar famílies en risc de perdre l'habitatge, ha explicat Laia Ortiz. La UCER "pot intervenir just quan hi ha risc de desnonament o anticipar-se", ha afegit.  El regidor d'Habitatge de Barcelona, Josep Maria Montaner, ha especificat que la unitat treballarà des d'una "relació territorial" amb les oficines d'Habitatge de cada districte. A més, la UCER també vol ser un instrument per garantir l'aplicació de la llei contra l'emergència habitacional i la pobresa energètica. Segons Montaner, un exemple concret d'acció de la nova unitat seria la gestió de "50 pisos que ens ha cedit el SAREB" sobre els quals podrà exercir "la mediació per portar-los a serveis socials i veure quina solució s'adopta". El plenari de la Comissió de l'Habitatge Social també ha servit per fer balanç de les polítiques portades a terme en aquest àmbit des de l'inici del mandat. El govern municipal de Barcelona ha donat compte de la compra de 158 habitatges a la ciutat, el que ha suposat una inversió de 17,3 milions d'euros. La gran majoria d'aquests s'han adquirit a Ciutat Vella, amb un total de 112 immobles que passen a propietat pública. El consistori, a més, ha aportat al Patronat Municipal de l'Habitatge 10 milions d'euros per comprar pisos a un preu per sota de mercat. D'altra banda, les ajudes al pagament del lloguer han rebut una dotació econòmica extraordinària de 11,8 milions d'euros i s'ha arribat a les 28.238 sol·licituds d'habitatges de protecció oficial.

Summary: Barcelona crea la Unitat Contra l'Exclusió Residencial per aturar desnonaments


Leo Messi no s'ha presentat al judici per la demanda d'un empresari gironí que li reclama part dels guanys. El Jutjat de Primera Instància 1 de Girona havia citat el jugador avui a les deu del matí per un presumpte incompliment d'un contracte que l'empresari hauria signat amb el pare del jugador a canvi de poder regularitzar la seva situació al país. Segons reclama l'empresari, l'acord, que s'hauria signat l'octubre de 2004 quan Messi jugava al juvenil B, establia que en cas que el jugador arribés al primer equip li pagarien un percentatge dels guanys del futbolista. Inicialment, del 2% (entre les temporades 2005/06 i 2008/09) fins arribar al 3% des de les temporades 2013/14 fins a la 2019/20. La sessió s'ha suspès inicialment durant dues hores per l'aturada parcial dels lletrats de l'Administració de Justícia i s'ha reprès a un quart d'una amb la declaració d'un testimoni. A la tarda està previst que declarin dos més per videoconferència. (En aquesta actualització s'ha afegit informació relacionada amb la tramitació de la demanda) El jugador Leo Messi no ha comparegut al judici que per la demanda d'un empresari gironí que li reclama part dels guanys. El futbolista estava citat al Jutjat de Primera Instància 1 de Girona aquest dimarts a les deu del matí arran de la denúncia per incompliment de contracte però no s'hi ha presentat.  Segons informa el TSJC, l'empresari va interposar la demanda l'any 2011 perquè, segons reclama el demandant, hauria signat un acord amb el pare de Messi, Jorge Messi, a canvi d'un contracte laboral per regularitzar la seva situació al país i obtenir el permís de residència.  En contrapartida i segons l'empresari, el pare del jugador (que aleshores era menor i jugava al juvenil B) es comprometia a pagar a l'empresari un percentatge dels guanys del futbolista si arribava al primer equip. En concret, el contracte objecte de la demanda fixava un 2% dels guanys entre les temporades 2005/06 i 2008/09; un 2,5% entre les 2009/10 i 2012/13 i un 3% entre les temporades 2013/14 i 2019/20.  La tramitació d'aquesta demanda, que es va admetre ja fa anys, va quedar suspesa perquè els demandats van presentar una denúncia per la via penal per una suposada falsificació de la signatura. El jutjat d'instrucció, però, va arxivar el cas i això va reactivar la tramitació de la causa per la via civil que finalment ha arribat a judici.  Messi estava citat a les deu del matí d'aquest dimarts. La sessió s'ha suspès durant dues hores per l'aturada parcial dels lletrats de l'Administració de Justícia i s'ha reprès a un quart d'una amb la declaració d'un testimoni. Seguint el guió, i a través de videoconferència des d'Argentina, ha declarat un segon testimoni. El tercer, però, no ha pogut fer-ho i han fixat una nova data per a la continuació del judici, que es farà el 5 de desembre.  Segons informa el Tribunal Superior de Justícia de Catalunya (TSJC), el fet que no hagi comparegut pot suposar que el jutjat entengui que de forma tàcita està reconeixent els fets, encara que li siguin perjudicials, o li acabi imposant una multa.

Summary: ACTUALIZACIÓ:Messi no es presenta a un judici per la demanda d'un empresari gironí que li reclama part del guanys


El president del Parlament Europeu, Antonio Tajani, ha afirmat en una entrevista a la COPE que seria “bo” que el govern de Catalunya no proclamés la independència perquè “ningú hi estarà a favor”. “Ningú a Europa podria acceptar la independència de Catalunya”, ha sentenciat. A més ha indicat també que “ningú ajudarà al govern de Catalunya en aquesta direcció”. El president de l’Eurocambra ha subratllat que Catalunya és un “problema espanyol”, però també ha defensat estar "a favor que es produeixi un diàleg". En aquest sentit ha assenyalat que "és important" que hi hagi una "solució" dins del marc jurídic espanyol i la constitució. “La concòrdia és el més important”, ha recordat Tajani.

Summary: El president de l'Eurocambra diu a la COPE que "ningú a Europa" acceptarà "la independència de Catalunya"


La brigada municipal de Les Masies de Roda, a Osona, ha rescatat dos veïns del municipi que havien quedat atrapats dins del seu vehicle quan intentaven creuar el Torrent dels Vimets, un afluent del riu Ter. La ràpida actuació dels treballadors de l'Ajuntament ha fet que l'incident no anés a més, ja que en aquests moments el cabal del riu està molt alt. Els Bombers encara no havien pogut arribar al lloc des fets perquè la carretera d'accés està tallada per una esllavissada. Protecció Civil demana màxima precaució i recomana evitar les lleres del riu. Al seu pas per Les Masies de Roda, el Ter ha superat el nivell de perill, i el cabal és superior als 1.000 metres cúbics per segon.

Summary: Rescaten dos veïns de Les Masies de Roda que han quedat atrapats quan intentaven creuar un afluent del Ter amb cotxe


Ferran Pedret critica que el president de la Generalitat no hagi presentat primer el Pla de Govern al Parlament i li demana que reverteixi les retallades ACN Barcelona.-El portaveu adjunt del PSC, Ferran Pedret, ha lamentat que Torra persisteixi en "l'error" d'edificat en l'aire estructures d'un estat independent "inexistent" que, segons han defensat, és poc compatible amb el principi democràtic. En roda de premsa des del Parlament, Pedret ha retret al president català que insisteixi amb "pseudoinstitucions" com el Consell de la República, l'Assemblea de Representants i el Fòrum Constituent. "Que reverteixi les polítiques antisocials i de retallades que va començar el govern d'Artur Mas i que s'han aplicat en els darrers anys", ha reclamat el portaveu dels socialistes. A més, ha criticat que Torra hagi presentat el Pla de Govern en una compareixença pública abans d'explicar-ho al Parlament i ho ha considerat una "manca de deferència" a la cambra catalana.

Summary: El PSC lamenta que Torra insisteixi en "pseudoinstitucions" com el Consell de la República o el Fòrum Constituent


Els Mossos d'Esquadra investiguen el robatori que va tenir lloc la matinada de dimarts a dimecres a l'escola Espiga de la ciutat de Lleida. Els lladres van accedir a l'interior del recinte educatiu després de foradar la tanca exterior i forçar una de les portes d'accés al centre. Un cop dins van intentar endur-se els diners de la caixa forta, en un primer moment intentant forçar-ne la porta i, en no aconseguir-ho, van provar d'accedir-hi fent servir la tècnica del 'butró'. Per tal d'accedir a la caixa, els assaltants van fer un forat a la paret del darrera que dona a una zona de lavabos en la qual van arrancar diverses rajoles i totxos però finalment tampoc van poder fer-se amb la caixa forta, segons fonts policials. Tot i això, els lladres es van endur de l'escola diners, un telèfon mòbil i un ordinador portàtil. Segons confirmen els Mossos d'Esquadra, la mateixa nit que els lladres van entrar a l'escola Espiga també hi va haver un assalt a l'IES Maria Rúbies de Lleida, on es van forçar tres despatxos. L'últim cas s'ha registrat aquesta passada nit a l'escola Terraferma, a Alpicat, on els lladres haurien saltat la tanca i forçat els panys per entrar al centre. El cap de setmana també haurien entrat a l'IES Manuel de Montsuar, per tant, haurien robat en quatre centres en una setmana. Els investigadors estan visionant les imatges de les càmares de seguretat per intentar identificar l'autor o autors dels robatoris.

Summary: Uns lladres entren a l'escola Espiga de Lleida i intenten sense èxit endur-se la caixa forta mitjançant un 'butró'


El mercat de la Boqueria de Barcelona exaltarà l'alimentació, la gastronomia i el producte en un programa d'actes d'un any de durada a través del qual celebrarà el 180è aniversari. El 19 de març del 1840 es va posar la primera pedra del popular mercat al punt de la Rambla on encara continua, en un espai projectat per l'arquitecte Josep Mas i Vila. En la presentació del cartell d'actes, que ha tingut lloc aquest dijous, el primer tinent d'alcaldia de l'Ajuntament, Jaume Collboni, ha considerat el complex comercial un "referent" i un "exemple" internacional d'una xarxa "que vetlla per l'alimentació sana de la ciutadania". Un dels actes més destacats serà el Mobile Lunch, que funcionarà com a avantsala del Mobile World Congress. El president de l'Associació de Comerciants del Mercat de la Boqueria ha destacat l'evolució "constant" amb "nous productes", "noves fórmules comercials" i "noves maneres de relacionar-se" amb la ciutadania. Xefs, restauradors, gastrònoms, investigadors, acadèmics, periodistes o 'influencers' formaran part del programa que els responsables del mercat han preparat per al 180è aniversari. Hi haurà activitats protagonitzades per cuiners con Carme Ruscalleda, els Germans Torres o Nandu Jubany, o per escriptors com Carlos Zanón o Toni Iturbe. Les activitats es duran a terme al llarg de tot l'any 2020, amb una aturada durant els mesos de juliol i agost. Hi haurà tallers culinaris, conferències i xerrades o incursions, per exemple, a esdeveniments d'altres àmbits, com per exemple la cita literària BCNegra. També es duran a terme activitats conjuntes amb entitats com La Virreina, el Museu Marítim, l'Ateneu Barcelonès, el Palau Güell, el Macba, la sala Sidecar, els Castellers de Barcelona, el Teatre Goya, el Liceu o les escoles del barri del Raval, entre d'altres.

Summary: La Boqueria exalta l'alimentació, la gastronomia i el producte per celebrar el 180è aniversari


Els Bombers de Barcelona han donat per controlat cap a dos quarts de nou de la nit d'aquest dilluns l'incendi en una nau annexa al Museu Històric de Seat a la Zona Franca de la capital catalana, segons ha informat l'Ajuntament. El foc ha començat cap a les cinc de la tarda i ha obligat a evacuar 227 persones. Des del consistori també s'ha indicat que una persona ha hagut de ser atesa pels serveis sanitaris al mateix indret per inhalació de fum. Catorze dotacions dels Bombers de la capital catalana i 62 efectius, amb el suport dels bombers de la mateixa empresa, han treballat en l'incident. Fonts de Seat han explicat a l'ACN que el personal ha pogut ser evacuat sense que ningú prengués mal. També han indicat que molts dels vehicles històrics del museu han pogut ser retirats sense que fossin afectats per les flames.

Summary: ACTUALIZACIÓ:Controlat l'incendi de la nau annexa al Museu Històric de Seat a la Zona Franca


Un estudi publicat aquest dilluns a la revista 'Scientific Reports' per investigadors de l'Institut Català de Paleontologia Miquel Crusafont (ICP) revela que la competència entre espècies hauria estat la causa dels ous de dinosaure patològics de fa 70 milions d'anys que s'han recuperat en diversos jaciments del sud-oest d'Europa, entre ells el dels Nerets, a Coll de Nargó (Alt Urgell). L'estrès patit per la població de titanosaures hauria provocat que les femelles retinguessin els ous durant més temps del normal, provocant alteracions en el procés de formació de la closca. Els investigadors han identificat una clara correlació entre la presència d'aquests ous patològics i un intens fenomen de reemplaçament faunístic que va tenir lloc a Europa a finals del Cretaci. L'estudi ha analitzat 450 mostres d'ous patològics de l'oogènere Megaloolithus, que s'associa al grup dels titanosaures, dinosaures herbívors de coll i cua llargues.  La principal característica d'aquests ous anormals és que presenten closques multilaminades, és a dir, diversos estrats de closques sobreposades. Aquesta malformació està estretament relacionada amb el fenomen de la distòcia, que comporta la retenció dels ous dins l'oviducte de la femella durant un període de temps anormalment llarg.  "La distòcia es produeix a conseqüència d'alteracions químiques lligades al cicle reproductiu quan les condicions ambientals, siguin climàtiques o ecològiques, no són optimes per realitzar la posta", explica Albert G. Sellès, investigador del Grup de Faunes del Mesozoic de l'Institut Català de Paleontologia Miquel Crusafont (ICP) que encapçala l'estudi.  Durant milions d'anys, els titanosaures van ser el grup de dinosaures més abundant i divers d'Europa, fins a l'arribada dels hadrosaures fa uns 70 milions d'anys. Aquestes faunes, juntament amb altres espècies de titanosaures, van irrompre amb força en un període relativament curt dins les comunitats faunístiques de finals del període Cretaci. "Davant d'una pertorbació d'aquesta magnitud, sabem que l'increment en la competitivitat entre espècies pels recursos naturals produeix un seguit d'alteracions en les comunitats ecològiques, entre elles un augment de l'estrès de les faunes", explica Albert G. Sellès. "Aquest estrès es pot expressar de moltes formes, i una d'elles és l'alteració dels cicles reproductius", conclou l'investigador. Els ous patològics es localitzen en un interval temporal molt concret, fet que indicaria que la seva presencia estaria relacionada amb un fenomen molt particular i puntual. De la mateixa manera que una gallina actual deixa de pondre ous en situacions d'estrès, les enormes femelles de titanosaure haurien retingut els ous en els oviductes més temps de l'habitual i aquesta situació hauria quedat reflectida en l'estructura de la closca. Els investigadors han descartat altres hipòtesis com que l'anomalia fos producte d'un canvi climàtic o d'un canvi en els hàbits alimentaris dels dinosaures.

Summary: L'estrès va afectar la reproducció dels últims titanosaures d'Europa


Jéssica Albiach ha negat aquest diumenge haver estat pressionada per determinats sectors de Podem per encapçalar una candidatura per dirigir la Secretaria General a Catalunya. "Vull deixar clar que ni rebem pressions ni demanem permís per presentar-nos", ha subratllat, alhora que ha reivindicat que "les decisions que afecten a Catalunya s'han de prendre des de Catalunya". La diputada de Catalunya Sí Que Es Pot al Parlament ha presentat oficialment en un acte a la Nau Bostik del districte de Sant Andreu de Barcelona la candidatura 'Fem Podem' per concórrer a les eleccions primàries de la formació, on també hi optaran les propostes liderades per Albano Dante Fachín i Raimundo Viejo. Albiach ha destacat que la proposta de 'Fem Podem' vol aconseguir més democratització i feminisme dins del partit. Durant la presentació de la candidatura 'Fem Podem', Jéssica Albiach ha remarcat que la seva proposta es basa en tres eixos: enfortir la formació perquè la gent que en forma part "ho senti casa seva", aconseguir nous membres i "feminitzar" la política "amb noves maneres de fer", incloent més dones als òrgans de direcció del partit. Al mateix temps, ha reivindicat que cal que Podem sigui un partit "més participatiu" i ha dit que això és el que ha animat la creació d'aquesta candidatura interna. "Tenim propostes i projectes i volem continuar construint Podem", ha afirmat, senyalant que volen "fer-lo més participatiu". En aquest sentit, Jéssica Albiach ha assegurat que el problema "principal" que ha tingut fins ara Podem a Catalunya han estat "les maneres de fer". "Cal democratitzar més el partit", ha assegurat, i ha recordat que volen treballar per crear un nou sistema de gestió en el Consell Ciutadà català i en la Secretaria General, alhora que aposten per crear una vicesecretaria general i instaurar un sistema en què les "decisions clau" s'hagin de prendre amb una majoria qualificada del consell ciutadà. Respecte la "llista incomplerta" que 'Fem Podem' anunciava a la seva parta de presentació publicada el passat dimecres, Albiach ha defensat la necessitat de preservar el concepte de 'consens': "el consens no es proclama, sinó que es construeix sobre propostes", ha apuntat. Així, ha deixat la porta oberta al treball conjunt amb altres candidatures, i ha dit que "quan estiguin totes les propostes sobre la taula veurem amb qui tenim més o menys coincidències". "Participació, democràcia i deliberació" Preguntada sobre les negociacions que està vivint Podem de cara a la formació de govern a l'estat espanyol, Jéssica Albiach ha aplaudit que la decisió final es vulgui consultar amb les bases. Ha assegurat que està "molt orgullosa" de que es respecti l'"ADN" del partit, basat en "participació, democràcia i deliberació". A nivell personal, s'ha mostrat reticent davant una abstenció de Podem en un govern format per PSOE i Ciutadans i ha defensat el vot en contra.

Summary: Albiach nega haver "rebut pressions" per liderar Podem a Catalunya i reivindica autonomia per decidir des del territori


El líder del PP a Badalona, Xavier Garcia Albiol, ha assegurat que la tragèdia del barri de Sant Roc, on tres persones van morir en un incendi la setmana passada, s'hauria evitat si ell fos l'alcalde de la ciutat. "Podeu tenir la seguretat total que si jo hagués continuat sent l'alcalde, l'ocupació no hagués durat quatre anys i no hauríem arribat a aquesta situació", ha etzibat. Albiol defensa que la seva política contra les ocupacions il·legals d'habitatges, com la del pis on es va originar l'incendi de Sant Roc, era més efectiva que la dels posterior governs de Dolors Sabater o Àlex Pastor, a qui acusa de no fer els deures en matèria de seguretat. El PP també ha anunciat que es personarà en la causa contra els sis ocupes detinguts per l'incendi.

Summary: Albiol assegura que sota el seu mandat s'hagués evitat l'incendi de Sant Roc


C’s i PSC portaran els pressupostos del 2017 al Consell de Garanties Estatutàries i n’ajornen així l’aprovació. Els portaveus parlamentaris dels dos grups així ho han confirmat aquest dimarts en roda de premsa. En el cas de C’s, entenen que les partides per celebrar un “nou 9-N” xoquen amb la Constitució i l’Estatut i, a més, hi ha “indefinició” en d’altres que sospiten que poden ser “ocultes”.  El PSC té “dubtes” sobre l’addicional 31 que reserva una partida per al referèndum. D’altra banda, fonts del PPC han indicat a l’ACN que encara no han decidit si se sumaran a aquestes peticions.  Els grups disposen fins divendres al migdia per demanar dictamen sobre els pressupostos a l’òrgan consultiu de la cambra i fins dijous en el cas de la llei d’acompanyament. El portaveu de C’s, Carlos Carrizosa, ha explicat que el seu grup portarà al Consell de Garanties Estatutàries tant la llei de pressupostos com la d’acompanyament. El diputat de la formació taronja ha confirmat la intenció del seu grup però no ha concretat quan ja que ha argumentat que el recurs té “certa complexitat” i els serveis jurídics del partit hi estan treballant. En el cas del PSC, la portaveu Eva Granados ha explicat que han pres la decisió després de valorar la disposició addicional 31 amb diversos juristes, i tot i que en un principi es decantaven per no demanar dictamen. Finalment han decidit fer-ho perquè consideren que “no es pot fer una reserva econòmica per fer quelcom que necessita una modificació legislativa i no depèn de l’òrgan que ha d’executar aquest pressupost”, en al·lusió a la partida destina a la celebració del referèndum.  A més, volen que el Consell es pronunciï sobre si aquesta disposició “genera incertesa en la seva execució i pot afectar a la seguretat jurídica de la llei”.  Granados ha afegit que hi ha un antecedent ja que el 2010 ja se li va consultar al CGE si una petició de referèndum per la independència era o no competència de la Generalitat i ha afirmat que la resposta va ser que “no hi ha cobertura legal”.  D’altra banda, Granados ha esgrimit un segon argument al·ludint a l’article 3.1 del Codi Civil que parla sobre que les normes “cal interpretar-les en el seu context”. Per això, els socialistes creuen que el CGE “no pot negar el context polític” en que el Govern fa propostes sobre un “referèndum il·legal”. Els socialistes tampoc han concretat la data exacta en que presentaran el recurs ja que estan ultimant-lo.  El dictamen que emeti el CGE no és vinculant, ja que es tracta d’un òrgan consultiu sobre la constitucionalitat i l’adequació estatutària. El fet d’haver d’emetre aquest dictamen retarda l’aprovació dels pressupostos, que en un principi s’haurien d’haver debatut i votat en el ple que comença aquest dimecres.  “Error” en el dictamen de la norma D’altra banda, Granados ha explicat també que han detectat un “error” en el dictamen de la llei de pressupostos que va publicar aquest dilluns el Parlament i ha afegit que estan en converses amb la resta de grups de l’oposició per demanar que se solucioni. En concret, el PSC ha denunciat que el miler d’esmenes de l’oposició que es van aprovar en la Comissió d’Economia s’han incorporat al dictamen sota l’apunt “subjectes la disponibilitat pressupostària”, quan ha defensat que la literalitat del que es va aprovar deia “dins la disponibilitat pressupostària”.  La diputada ha asseverat que això canvia l’efecte de l’esmena, que ha defensat que en ser aprovada en comissió passa a formar part de la norma i se li ha de donar compliment dins del pressupost marcat. Així, Granados ha dit que no estan demanant que s’augmenti la disponibilitat econòmica sinó que es doni compliment a les esmenes aprovades dins d’aquesta. A més, ha assegurat que s’ha fet una “diferenciació” segons l’origen de l’esmena ja que ha afirmat que aquesta frase només s’ha afegit en aquelles esmenes que van “perdre” des de JxSí. El PSC espera que els serveis tècnics “esmenin” aquest aspecte i si no ho fan, faran un escrit a la Mesa i a la Junta de Portaveus per demanar que hi hagi una modificació del dictamen que es va aprovar aquest dilluns abans que arribi al ple de la cambra catalana.

Summary: C’s i PSC portaran els pressupostos al Consell de Garanties Estatutàries i n’ajornen l’aprovació


El jutjat número 4 de Vic ha arxivat la causa contra el cap dels Agents Rurals, Marc Costa, per un presumpte delicte de desobediència durant el referèndum de l'1-O. Costa va estar el dia de la votació al col·legi electoral del seu poble, Sant Julià de Vilatorta (Osona), i quan els Mossos d'Esquadra van aixecar acta ell es va identificar per oferir col·laboració. Va declarar als jutjats de Vic el setembre passat acompanyat d'unes 150 persones que li van donar suport a les portes de l'edifici i ara ha fet pública la notificació en què no es consideren delictius els fets que se li imputaven a través de les xarxes socials. En un fil a Twitter, Costa ha assenyalat que té clar que la voluntat era "atemorir-nos", "però és evident que no ho aconseguiran perquè continuarem treballant fermament per la República Catalana".  En el fil també ha agraït les "infinites mostres de suport" que ha rebut tant de la família com de les amistats o companys de professió i de persones que no coneixia personalment.  També ha aprofitat per fer explícit el seu suport al Major Trapero, a la intendent Laplana, al secretari Cèsar Puig i al director Pere Soler, però també a totes les persones assenyalades pels mateixos fets que l'han investigat a ell i, en especials als polítics que estaven a presons catalanes i ara es troben a les presons de Madrid a l'espera del judici de l'1-O que començarà el dia 12 de febrer i als exiliats.

Summary: S'arxiva la querella contra el cap dels Agents Rurals durant l'1-O


L'Observatori contra l'Homofòbia (OCH) de Catalunya ha alertat aquest dijous d'un "repunt perillós" de les incidències que han patit persones LGTBI el mes de juliol a la ciutat de Barcelona, amb set casos d'agressions i insults que han arribat a l'ens i que han generat preocupació entre el col·lectiu, sobretot perquè dues han estat molt greus. Així ho ha explicat el president de l'OCH, Eugeni Rodríguez, davant els periodistes. Un d'aquests casos és el d'un jove que, quan sortia d'una discoteca de l'Eixample, va rebre una pallissa per part d'un grup i va acabar a l'hospital. "Ens preocupa sobretot aquesta gratuïtat de la LGTBI-fòbia", ha denunciat Rodríguez, que ha demanat "impulsar mecanismes a tot Catalunya per aturar aquesta tendència" i ha interpel·lat directament la Generalitat. En el primer semestre d'aquest any, l'observatori va tenir coneixement de 71 incidències de LGTBI-fòbia a Catalunya, un 1,5% més que el mateix període que l'any passat. En va registrar, a les comarques de Barcelona, 53; a les de Girona, cinc; a les de Lleida, dos; a les de Tarragona, una i de deu, no en disposen del lloc. Els Mossos d'Esquadra han rebut les denúncies per una pallissa a un jove a l'Eixample a principis de juliol quan sortia d'una discoteca i per l'agressió que una persona trans va rebre en una discussió a l'interior d'un habitatge. Són els dos casos que s'han denunciat dels set que han arribat a l'Observatori contra l'Homofòbia aquest juliol de Barcelona.  Els altres que s'han perpetrat a la ciutat aquest juliol i que han arribat a l'observatori són dues agressions físiques i una verbal al Raval; insults LGTBI-fòbics en espais de concurrència al barri de Sants i insults a una parella d'homes gais al passeig de la Mar Bella per part d'un grup de joves. "Set incidents són molts en un mes a Barcelona", ha avisat Rodríguez, que ha redoblat: "Mai havia passat que la ciutat de Barcelona cridés l'atenció per un repunt respecte als anys anteriors". De moment, no hi ha hagut cap detenció relacionada amb aquestes agressions.  Dels 71 casos d'incidències rebudes en el primer semestre a Catalunya, més de la meitat, 38, van ser contra gais (54%); 15 contra persones trans (21%); sis contra lesbianes (8%); una bifòbica i onze, generalistes.   El 44% de les incidències van ser agressions verbals, físiques o amenaces, amb un total de 31 casos; l'11% van tenir lloc en l'àmbit institucional, un total de 8; l'OCH també ha registrat 8 casos de discurs d'odi i exaltació; 7 són incidències relacionades amb el dret d'admissió; 5 a les xarxes socials; 4, en l'àmbit laboral;  3, en l'educatiu; 3, en el da la salut i 2, en el familiar.  El president de l'OCH ha demanat a les administracions impulsar mecanismes de forma urgent per lluitar contra la LGTBI-fòbia. "Surt gratis per als agressors i molt car per a les persones LGTBI", ha lamentat Rodríguez. "Nosaltres hem fet els deures i estem denunciant els casos, però no crec que s'estiguin fent a nivell de la Generalitat. Continuem amb unes deu sancions en la història de la Llei 11/2014 contra la LGTBI-fòbia. Hem de començar a activar protocols i continuar amb les eines que teníem", ha demanat.  L'Observatori, que està treballant conjuntament amb l'Oficina per la No Discriminació de l'Ajuntament de Barcelona, vol potenciar la figura dels educadors de barri perquè facin diagnòstics a peu de carrer de la LGTBI-fòbia. Rodríguez també ha anunciat que es desplaçaran en els propers mesos a diverses poblacions del territori per dur a terme iniciatives contra la LGTBI-fòbia.  Espai amable a les festes de Gràcia En el treball per crear espais amables i lliures de discriminació per a les dones i per al col·lectiu LGTBI, l'Observatori ha presentat la iniciativa per a les festes de Gràcia amb el lema 'Espais amables. Festes sense violència cap a les dones i les persones LGTBI'. Consistirà en una festa, el 16 d'agost, davant la seva seu per mostrar que aquest és un lloc segur i per posar en valor també el missatge de 'no és no' contra les violències masclistes.

Summary: L'Observatori contra l'Homofòbia alerta d'un repunt de les agressions i insults a persones LGTBI a Barcelona el juliol


Les organitzacions agràries constaten una recuperació del preu de la fruita dolça, però asseguren que no serà suficient perquè el sector es recuperi de les fortes pèrdues dels últims dos anys. Unió de Pagesos (UP) i JARC coincideixen que aquesta campanya és millor que les anteriors, però amb menys quilos per treure'n rendiment, ja que la producció cau un 13% en préssec i nectarina i un 8% en pera. Fins i tot asseguren que el descens de producció s'hauria hagut de traduir en preus més alts. El préssec pla és la varietat més ben pagada i les primeres cotitzacions de pera es qualifiquen de "raonables", tenint en compte que el volum de producció cau aquest any a mínims històrics. Segons els preus facilitats per la Llotja de Mercolleida, la primera pera que es recol·lecta, la llimonera, arranca la campanya al mateix preu que l'any passat, entre 50 i 60 cèntims el quilo, mentre que l'ercolini pot arribar als 90 cèntims, 15 més que fa un any. El sector reclama a l'administració un nou pla de reconversió varietal i crèdits tous perquè els pagesos puguin recuperar capacitat d'inversió. La campanya de recollida de la pera llimonera va començar fa dues setmanes i ja està arribant al final. Se'n produiran poc més de 20.000 tones, un 5% menys que l'any passat, segons les previsions que han fet públiques aquesta setmana el Departament d'Agricultura (DARP) i Afrucat (Associació Empresarial de Fruita de Catalunya). L'ercolini també s'està acabat de recol·lectar. Aquesta varietat té una producció més limitada, prop de 5.000 tones. D'aquí a uns deu dies arrencarà la campanya de la blanquilla i de la Conference, la varietat que més es produeix (61.543 tones previstes) però amb un descens del 10% respecte l'any passat. Pel que fa a la fruita de pinyol, el DARP i Afrucat van anunciar a final de maig que la producció prevista a les comarques de Ponent era de 330.800 tones de préssec i nectarina, un 13% inferior al 2015. La poma és l'única que pujarà un 13% a la demarcació de Lleida. Cal recordar que en els últims mesos hi ha hagut diverses protestes de pagesos, amb tractorades incloses, davant del temor que aquest estiu es repetissin els "preus ruïnosos" que asseguren que es van pagar les últimes campanyes. Una situació que atribueixen en bona part a la pressió que exerceixen les grans cadenes de distribució. De moment els ànims s'han calmat a l'espera de si finalment aquest any es pot tancar amb resultats positius. Josep Cabré, coordinador al Segrià d'Unió de Pagesos i responsable de fruita d'Unió d'Unions, considera que la campanya actual no serà dolenta, però tampoc tan bona com esperaven atenent a la caiguda de l'oferta. Segons Cabré, "el 2014 va ser un desastre, es van perdre molts diners i tota comparació serà millor; al 2015 també es van perdre diners però no tants i enguany potser no acabarem liquidant per sota els costos de producció però els preus tampoc seran els que s'esperaven arran de la davallada de producció". En relació amb les primeres cotitzacions de pera, el dirigent d'UP considera que són "raonables" però ho atribueix directament al descens de la collita. En tot cas, "si l'estabilitat de preus s'allarga durant tota la campanya i continua també per a la blanquilla i la Conference podem pensar que per al cultiu de la pera l'any no serà dolent". En aquest sentit, remarca que "és necessari que hi hagi una continuïtat en aquesta línia de preus i que el mercat assumeixi els estocs que hi ha, que són pocs". Pel que fa a la fruita de pinyol, Cabré afirma que els preus actuals per al paraguaià són "acceptables" però per a la resta de varietats de préssec i nectarina "seria necessari un petit increment perquè no són per tirar coets, són molt ajustats i tenint en compte les pèrdues dels darrers anys es poden considerar dolents".  El préssec pla o paraguaià és també la varietat que genera més costos per al productor i es considera que el preu mínim que hauria de cobrar el pagès és d'uns 50 cèntims el quilo. Per a la resta de préssecs i nectarines es considera un preu dolent per sota dels 40-45 cèntims. El responsable del sector de la fruita de JARC, David Borda, assenyala que els paraguaians s'estan cobrant considerablement per sobre costos, a uns 75-80 cèntims, en canvi la resta no arriben al preu òptim. Tot i això, fins i tot en el cas del préssec pla no es pot estar del tot satisfet perquè els preus són correctes però hi ha menys quilos per vendre. "Quan tens una producció baixa i el preu és bo et tornes a quedar en un any d'impàs", afirma. En el cas de les primeres cotitzacions que Mercolleida ha marcat per a la pera, Borda creu que "el preu no és dolent però tampoc prou bo davant dels increments que costos que estem tenint en la producció de fruita". A més, en un context de caiguda de producció de pera, el dirigent de JARC assegura que les cotitzacions s'haurien de situar "entre 15 i 20 cèntims per damunt". El dirigent de JARC tem que si l'any que ve es recupera el potencial productiu i augmenta la collita de fruita els preus tornin a ensorrar-se i deixa clar que "cap empresa agrària haurà recuperat les pèrdues dels últims anys amb els preus de la fruita d'aquest campanya". Borda també insisteix que els pagesos catalans han de continuar fent front a una política de la Unió Europea que afavoreix els preus baixos, a les pressions de les gran cadenes de distribució i una competència molt forta de països emergents com Marroc, Tunísia o Turquia.

Summary: UP i JARC constaten una recuperació dels preus de la fruita però no suficient per superar la crisi dels últims anys


El cuiner Genís Costa, del Níam Restaurant de Tàrrega, ha estat el guanyador de la 28a edició del Concurs Joves Cuiners Àngel Moncusí, que s'ha celebrat aquest dilluns a l'Escola d'Hoteleria i Turisme de Lleida, per les seves creacions xai de temporada, caragols i ratafia, i com a postres, textures de pera de Lleida amb cremós de xocolata blanca a la llimona, moscatell i canyella. El segon premi ha estat per a Roger de la Torre, de l'Hotel Restaurant Can Boix  de Peramola, amb la presentació d'espatlla de xai, suc de caragols i groggis de Tupí i de postres, pera de Lleida amb mel, xocolata flexible i cítrics. El certamen, organitzat per la Federació d'Hostaleria de Lleida amb la col·laboració de l'Escola d'Hoteleria, ha comptat enguany amb un total de 14 participants, tots ells menors de 29 anys i procedents de diferents restaurants i hotels de la demarcació de Lleida, així com de la mateixa Escola d'Hoteleria i Turisme de Lleida, els quals han hagut de demostrar la seva creativitat i tècnica a la cuina.  En aquesta edició, els cuiners participants han hagut d'elaborar un plat amb principal amb espatlla de xai, i unes postres, amb pera de Lleida. El veredicte del jurat s'ha donat a conèixer aquesta nit en el marc del sopar celebrat a la mateixa Escola d'Hoteleria i Turisme de Lleida. Enguany, el jurat l'han integrat en aquesta edició xefs en representació dels tres restaurants lleidatans amb estrella Michelin: Xixo Castaño del Malena  de Gimenells, Zaraida Cotonat del Fogony de Sort, Robert Vidal de La Boscana  de Bellvís, a més d'Albert Capdevila, guanyador del Concurs Angel Moncusí 2016. El guanyador del concurs gaudirà d'un sopar per a dues persones a qualsevol restaurant del país guardonat amb tres estrelles Michelin, inclosa la nit d'hotel. El segon premi consisteix en la inscripció en un dels cursos de cuina d'una reconeguda escola barcelonina.

Summary: Genís Costa, del Níam Restaurant de Tàrrega, s'imposa en la 28a edició del Concurs Joves Cuiners Àngel Moncusí


Els Mossos han notificat al diputat de la CUP Vidal Aragonès l'inici d'un procediment sancionador per organitzar talls durant la vaga general del 3 d'octubre, dos dies després del referèndum. Així ho ha explicat el propi Aragonès amb un missatge a Twitter aquest dimarts a la tarda, on argumenta que li hauria "encantat" participar de la direcció de la reivindicació, però assevera que "allò fou el poble organitzat". Precisament quan fa sis mesos de la "vaga general", Aragonès ha recordat que a la seva ciutat, Cornellà de Llobregat, més de 4.000 persones van exercir el seu dret "fonamental". Aragonès adjunta al tuit la fotografia de la notificació dels Mossos, on s'hi apunta que Vidal va tenir un paper "molt rellevant en l'organització i desenvolupament de la manifestació". "Més en concret, va ser la persona que va donar indicacions a la resta de membres del grup i va indicar quines vies s'havien de tallar", afegeix el text. A més, la notificació subratlla que Aragonès és "l'organitzador o promotor" de la manifestació amb tall de la B-20, sortida 14 sentit sud, i l'autopista A-2 sortida 60. El diputat anticapitalista és, doncs, el "presumpte responsable de la comissió d'una infracció administrativa".

Summary: Els Mossos notifiquen a Vidal Aragonès l'inici d'un procediment sancionador per organitzar talls durant la vaga del 3-O


Els robatoris de vehicles a Vilanova i la Geltrú s’han incrementat un 134% en els nou primers mesos de l’any respecte el mateix període del 2017, passant dels 26 casos de l’últim any als 61 registrats aquest 2018. Així es desprèn de l’estadística publicada pel Ministeri de l’Interior on es recullen dades de delinqüència dels principals municipis de l’estat espanyol. Sobresurt també l’increment d’agressions sexuals amb penetració, amb tres casos registrats aquest any, mentre el 2017 no en va haver cap. Pel que fa als robatoris amb violència, aquests han crescut un 22%, mentre que els furts han baixat un 0,8%. En conjunt, a la capital del Garraf hi ha hagut 2.450 infraccions penals, xifra que representa un 7,5% més que els nou primers mesos del 2017.

Summary: Es disparen els robatoris de vehicles a Vilanova i la Geltrú en els nou primers mesos de l’any


Drets ha enviat una nota al Ministeri de l’Interior, a la Delegació del govern espanyol a Madrid i a la Reial Federació Española de Futbol en què adverteix que si es requisen estelades a la final de la Copa del Rei que es disputarà dissabte entre el Barça i l'Alabès a l'estadi Vicente Calderón es podria estar cometent un delicte. L'associació d'advocats vol evitar que es torni a repetir l'episodi de l'any passat quan l'aleshores delegada del govern espanyol de Madrid, Concepción Dancausa, va donar l’ordre de prohibir i incautar estelades durant la final de la Copa i recorda la mesura cautelar decretada pel jutjat número 11 de Madrid que deixava sense efecte la prohibició imposada per Dancausa. Drets recorda als responsables de seguretat de l'estadi que l’estelada "és una bandera legal, reconeguda pel Parlament, que no està en cap cas prohibida a la llei que regula la presència de símbols en esdeveniments esportius ni tampoc recollida al manual de simbologia prohibida elaborat per la Comissió Antiviolència" i reitera que exhibir l’estelada s’empara en el dret fonamental de llibertat d’expressió i ideològica dels aficionats.   Així, l'associació d'advocats sol·licita que es deixi de perseguir les estelades en tots els esdeveniment esportius ja que, segons apunta, els cossos i forces de seguretat de l’Estat segueixen incautant-les i fins i tot expulsant els aficionats que les exhibeixen com en la darrera final de la copa del Rei de Rugby celebrada a Valladolid. L'associació adverteix que requisar estelades fins i tot podria ser constitutiu de delicte i, en aquest sentit, assegura que durant aquests dies previs i tota la jornada de dissabte estaran amatents que els drets dels aficionats no siguin vulnerats i actuaran judicialment si es dona el cas.

Summary: Drets avisa que requisar estelades a la final de Copa podria ser constitutiu de delicte


La Fiscalia del TSJC investiga l'Ajuntament de Sant Cugat per diverses factures corresponents a  l'exercici 2018. En una entrevista amb l'ACN, l'alcaldessa, Mireia Ingla (ERC), ha explicat que els Mossos d'Esquadra van presentar-se al consistori dilluns passat, 22 de juliol, per reclamar l'informe de l'interventor municipal referent a la liquidació del pressupost d'aquest exercici. Aquest document indica que l'anterior govern (PDeCAT) hauria "atorgat serveis sense que hi hagués un contracte darrera o amb un contracte que ja havia caducat", explica Ingla.  L'alcaldessa assegura que ja s'han posat en marxa tots els mecanismes per "regularitzar" la situació i "endreçar aquesta mala praxis". Afegeix que dimarts vinent faran arribar tota la documentació requerida a la policia.   La investigació té el seu origen en la liquidació del pressupost de 2018, quan l'interventor municipal va aportar tota una sèrie de factures que s'estaven pagant des de l'Ajuntament i no tenien cobertura contractual.  Ingla assegura que aquesta situació va dur l'interventor a emetre un informe desfavorable que explicava que d'aquesta forma no es podien pagar els serveis. Tot plegat va fer que el grup municipal de Ciutadans decidís posar en coneixement del TSJC aquests fets.  La batlle explica que dilluns 22 de juliol van personar-se a l'Ajuntament els Mossos d'Esquadra i van requerir tota la documentació relacionada amb aquesta liquidació, així com l'informe de l'interventor. "Hem començat a recopilar tot el material que demanen i dimarts de la setmana que ve ja els el farem arribar", comenta.  L'alcaldessa lamenta la situació i afegeix que quan es faci la liquidació del pressupost de 2019 tornarà a passar el mateix. "Nosaltres hem arribat a mitjan d'aquest any i aquesta és una pràctica habitual que s'havia fet", indica. Assegura que en el moment en què es faci aquesta liquidació es procedirà a fer arribar tot el material pertinent a la Fiscalia. "Volem fer les coses ben fetes", remarca. "Tenim els propers quatre anys per regularitzar aquests situació", assegura l'alcaldessa que diu que el nou executiu s'ha vist obligat a "endreçar tota aquesta mala praxis el més ràpid possible". Amb tot, els responsables municipals han assegurat que el document sobre la liquidació del pressupost 2018 conté diversos informes tècnics que acrediten que el preu del servei o subministrament realitzat s'havia ajustat al preu de mercat o, en el cas de serveis que havien excedit l'objecte del contracte, que els preus facturats es corresponien amb els preus inicialment contractats. Per aquest motiu, es va concloure que no s'observava cap perjudici econòmic per a aquesta administració. L'Ajuntament va aprovar –a través d'un decret d'alcaldia amb data 14 de juny d'enguany - un pla d'Acció per a la millora dels resultats del control intern municipal. Aquest pla, fiscalitzat pel mateix interventor municipal, té l'objectiu d'aplicar noves mesures que ajustin l'actuació municipal als procediments requerits en l'àmbit de la contractació pública.

Summary: La Fiscalia investiga diverses factures de l'Ajuntament de Sant Cugat del Vallès corresponents a l'exercici 2018


L'any 2012, Julian Assange, fundador de Wikilieaks, es va refugiar a l'Ambaixada d'Equador a Londres. La fiscalia sueca el buscava per un presumpte delicte sexual i Julian va criticar que era una trampa per extraditar-lo a Estats Units, on hi ha un procés secret contra ell. Aquest mateix any, el jutge Baltasar Garzón, expulsat de la magistratura, es reinventa com a advocat i al capdavant d'un equip d'advocats internacionals, dirigeix aquest cas tant complex. Amb aquest fet arranca el documental 'Garzón/Assange, el juez y el rebelde', produït per Mediasur i Inselfim, dirigit per Clara López i Juan Pancorbo i que es projectarà al DocsBarcelona aquest dissabte, com també els dies 24 i 27. En una entrevista a l'ACN, Clara López, codirectora de la cinta, ha assegurat que no és un documental sobre Assange, sinó sobre la seva defensa i la idea que hi ha darrera, la motivació d'aquests advocats, que és la llibertat d'informació i de premsa.

Summary: La defensa d'Assange encapçalada per Garzón i la llibertat d'informació, protagonistes d'un documental del DocsBarcelona


La CUP ha denunciat aquest dijous que els serveis socials deriven dones embarassades en risc d’exclusió social a un projecte “antiavortista” de l’Arquebisbat de Tarragona. Segons els anticapitalistes, es tracta del projecte Llar Natalis, de la Fundació Obra Pia Montserrat, que rep diners públics de la Diputació, del Consell Comarcal del Tarragonès i de l’Ajuntament de Tarragona. La formació veu “negligent” que l’entitat disposi només d’una treballadora professional i que la resta d’actuants siguin monges. En aquest sentit, la CUP ha alertat que les dones ateses es mantenen internes fins a dos anys perquè no avortin i que se’ls aplica un tractament de “curació” amb pràctiques religioses basat en el conegut com projecte Raquel.  El diputat de la CUP a la Diputació de Tarragona, Edgar Fernández, ha denunciat que l’objectiu d’aquest projecte “no és atendre amb criteris professionals la situació d’aquestes dones, sinó intentar impedir que puguin avortar, encara que després les criatures hagin de ser adoptades, ja que només s’assegura la manutenció d’aquestes dones durant un màxim de dos anys”. Els anticapitalistes veuen “greu” que aquest servei s’estigui finançant amb diners públics. En concret, segons les dades que han aportat aquest dijous en roda de premsa, consten convenis per import de 2.000 euros del Consell Comarcal, de 1.894 euros de la Diputació i de 361 euros de l’Ajuntament de Tarragona. Els anticapitalistes han anunciat que demanaran una reunió amb el Col·legi Oficial de Treball Social de Catalunya per informar-los d’aquests convenis de col·laboració. “El finançament implica la connivència i el suport de l’administració pública a un projecte que atempta contra els drets fonamentals de les dones”, ha afirmat la regidora de la CUP de Tarragona, Laia Estrada. A més, la regidora ha denunciat que els propis estatuts d’aquesta fundació reconeixen el caràcter estrictament religiós d’aquest servei “que fins i tot organitza un funeral perquè quan la dona que ha avortat mori es pugui retrobar amb l’embrió al cel”.  A la ciutat de Tarragona, el projecte es desenvolupa a l’antiga presó de dones de les Oblates i, segons les dades a què ha tingut accés la CUP, tindria capacitat per un mínim de cinc persones. Les últimes informacions de què disposen els anticapitalistes assenyalen que s’hi haurien derivat dues dones des de Reus, dues des de Tarragona i una des del Consell Comarcal del Tarragonès.  La CUP ha subratllat que les dones ateses presenten risc d’exclusió social i es troben en una situació de “desesperació”. Segons Fernández, l’Església “se n’aprofita” i les interna “perquè solucionin els seus pecats”. La formació política ha explicat que els mètodes es basen en el projecte Raquel, sorgit als Estats Units fa 20 anys i amb molt arrelament a l’Amèrica Llatina, pel qual es “curen” dones que han avortat amb internaments de diverses setmanes i amb lectures de versets de la Bíblia.  Campanya de denúncia En paral·lel, la CUP ha iniciat una campanya de denúncia pública i sensibilització sobre aquest tema juntament amb l’organització feminista Cau de Llunes. A més, ja han posat una denúncia a l’Observatori de Drets Sexuals i Reproductius perquè realitzin les gestions oportunes amb les administracions públiques competents. Per últim, la CUP demanarà al ple d’aquest divendres a la Diputació que revisi el finançament públic cap a l’Arquebisbat de Tarragona “per evitar que s’atempti contra els drets fonamentals de les persones”, i també portaran la mateixa moció a la resta d’institucions públiques que col·laboren amb aquest projecte de l’Arquebisbat.

Summary: La CUP denuncia que els serveis socials deriven embarassades a un centre “antiavortista” de l’Arquebisbat de Tarragona


La ministra d'Hisenda en funcions del govern espanyol, Maria Jesús Montero, s'ha alineat amb el cap de l'executiu estatal, Pedro Sánchez, i ha assegurat que el president de la Generalitat, Quim Torra, "segueix sense condemnar rotundament la violència", en referència als aldarulls que la setmana passada van tenir lloc a Barcelona. La ministra ho ha dit aquest dimarts abans de participar en un acte del PSC al barri de Bellvitge de l'Hospitalet de Llobregat. Montero considera que "és indispensable" una condemna "rotunda" del president de la Generalitat, perquè Catalunya i l'Estat puguin establir un diàleg que, ha afirmat, "ha de ser dins la llei". Sobre el document que els partits independentistes han presentat aquest dimarts al Parlament i que reitera el dret a l'autodeterminació, Montero ha dit que "no s'entén" que els independentistes segueixin aquest camí "malgrat les advertències del Tribunal Constitucional", i ha insistit que el dret a l'autodeterminació "no existeix".

Summary: La Ministra d’Hisenda reitera que Torra no ha traslladat "cap missatge clar" en contra de la violència


El nou reglament d'armes del cos d'Agents Rurals afronta la recta final. Aquest dijous ha sortit a exposició pública i la previsió és que quedi aprovat el tercer trimestre de 2019. L'objectiu és que tots els agents puguin dur una arma reglamentaria per desenvolupar determinades funcions. Ho ha anunciat la consellera d'Agricultura, Ramaderia i Pesca, Teresa Jordà, en una visita a la seu del cos al recinte de Torreferrussa (Santa Perpètua de Mogoda) on ha assegurat que en les properes setmanes el Govern donarà llum verda al Pla estratègic 2019-2024 que permetrà crear 300 noves places, renovar el parc de vehicles i embarcacions i consolidar la renovació tecnològica dels Agents Rurals.  Teresa Jordà, ha explicat que el nou reglament s'emmarca en el Pla estratègic que fa temps que s'està treballant i ha indicat que l'objectiu és "dotar i regular l'ús d'armes per part dels agents i determinar quines mesures de seguretat són necessàries en cada una d eles accions que fan". Jordà ha dit que la normativa ha sortit a exposició pública aquest dijous i s'ha mostrat convençuda que el tercer trimestres d'aquest 2019 estarà aprovada.  Per la seva banda, el director general del cos d'Agents Rurals, Marc Costa, ha detallat que el que s'està fent és desplegar una disposició addicional que ja es contempla en la pròpia llei del cos. "Un cop tinguem el reglament determinarem quines funcions requereixen l'ús d'armes, però està previst que tots els membres desenvolupin totes les tasques, per tant tots haurien d'estar degudament formats i habilitats per poder-ne portar", apunta.  Jordà i Costa han fet aquestes declaracions des de la seu dels Agents Rurals a Torreferrussa, on s'han reunit amb comandaments del cos acompanyats pel vicepresident del Govern, Pere Aragonès. "Hem posat fil a l'agulla al Pla estratègic 2019-20124", ha assegurat la consellera que ha dit que la previsió és que el Govern l'aprovi en les properes setmanes. Pel que fa al pressupost, ha dit que dependrà de la partida que els comptes de la Generalitat hi destinin any rere any.  Per la seva banda, Pere Aragonès ha assenyalat que aquest Pla dona resposta "a un deute pendent amb els Agents Rurals". Ha destacat el "capital humà" que l'integra i la missió de "protecció i gestió" del medi natural que duen a terme aquests professionals.  300 nous agents en cinc anys El nou pla permetrà potenciar el cos i adaptar-lo a les necessitats i reptes actuals, dimensionar la plantilla, desplegar les categories professionals i reforçar l'estructura per consolidar i potenciar-ne l'operativitat. Entre les mesures que s'implementaran en els pròxims cinc anys, destaca la creació de 300 places noves d'efectius, les cinquanta primeres aquest any.  També contempla regularitzar la situació d'una trentena d'interins i incrementar en 50 places de personal tècnic i administratiu, així com la implantació de noves tecnologies com ara els drons o les tauletes i la renovació del parc de vehicles i d'embarcacions disponibles.

Summary: El nou reglament d'armes del cos d'Agents Rurals quedarà aprovat el tercer trimestre de 2019


Els anticapitalistes volen eliminar de l'addicional sobre el referèndum la condició de fer-lo "en el marc de la legislació vigent en el moment de la seva convocatòria" ACN Barcelona.-Les esmenes de la CUP als pressupostos per al 2017 preveuen "rescatar" 760 milions d'euros i destinar-los a fins socials sense "pràcticament" incrementar els ingressos. D'aquests, 626 s'invertirien en onze programes pressupostaris nous vinculats a fons transversals, segons va avançar el digital Crític i ha publicat l'esquerra anticapitalista al portal observatoridelproces.cat. Una esmena és a la disposició addicional 31, que fixa habilitar les partides per garantir "els recursos necessaris en matèria d’organització i gestió per fer front al procés referendari sobre el futur polític de Catalunya". La CUP vol eliminar d'aquest article la condició de dur-lo a terme "en el marc de la legislació vigent en el moment de la seva convocatòria". En clau social, els anticapitalistes també proposen suprimir els articles de l'articulat que limiten l’augment de la despesa i proposen reduir el 19% de les retribucions complementàries dels alts càrrecs i de confiança per destinar-ho íntegrament al fons de renda garantida de ciutadania.  Els cupaires, que aquest dimarts van donar l'aval a la tramitació pressupostària al Parlament, volen eliminar topalls i frens a la contractació de personal, per exemple amb l'augment de 6.000 professors per desdoblar grups. En clau educativa, els anticapitalistes volen també un augment del control dels concerts educatius, que passa per eliminar, per exemple, els dels centres que segreguen per sexe. Segons les emenes dels cupaires, també volen eliminar l'autorització per prestar avals al Formula One Group "per tal de garantir el pagament dels drets contractuals per a l’organització dels grans premis de la Fórmula 1".  Els anticapitalistes volen impulsar la creació d'onze programes pressupostaris nous vinculats a fons transversals que passen per la lluita contra la corrupció i l'evasió fiscal a través d'un nou Mecanisme català contra la corrupció. Un altre fons és recuperar la gestió pública de serveis externalitzats –xifren un rescat de 293,9 milions- ; o un fons de cohesió social per desenvolupar la renda garantida de ciutadania (45,4 MEUR), o crear una Banca Pública Catalana o un Banc de Terres per construir un parc públic de terres.  Per fer-ho, els cupaires volen treure els diners d'una rebaixa de les despeses de Protocol, que destinarien al Fons de Lluita contra la violència Masclista; o del Centre de Telecomunicacions i Tecnologies de la Informació (CTTI) per invertir-los al Fons per a la millora de l’educació pública, el Fons d’Habitatge, el Fons de Renda Garantida de Ciutadania, el Fons de Cooperació o el Fons per a la recuperació de la gestió pública. A més, dels diners de l’Incasòl destinats a sòl industrial els cupaires proposen crear tres fons dotats amb cinc milions d’euros cada un: fons per a la configuració d’un banc de terres; fons de protecció de la natura, i fons de lluita contra el canvi climàtic.

Summary: La CUP reclama "rescatar" 760 milions per a polítiques socials amb les esmenes als comptes


La Guàrdia Civil "agraeix" les "milers mostres de suport i oferiments de col·laboració" que està reben aquests darrers dies de la societat, "especialment de Catalunya" a través de trucades telefòniques, correus electrònics, xarxes socials i directament de persones que s'acosten a les casernes de la Guàrdia Civil "a tot Catalunya". Segons ha indicat en un comunicat el ministeri de l'Interior, entre els oferiments d'una "multitud de ciutadans catalans" hi ha la "predisposició altruista" a acollir als seus habitatges els guàrdies civils desplaçats a Catalunya i detalla que des d'aquest dilluns són "nombroses" les trucades i oferiments que han rebut de veïns de la localitat de Calella i d'hotels de diferents zones oferint allotjament per als agents.  El ministeri ha puntualitzat que la Guàrdia Civil "es veu obligada a declinar aquests oferiments per qüestions operatives i de seguretat, si bé, desitja transmetre un afectuós missatge d'agraïment a aquestes persones". Així mateix, la Guàrdia Civil també ha volgut agrair els missatges rebuts de  ciutadans que ofereixen "qualsevol suport logístic" a la Guàrdia Civil i també els missatges de suport cap a la seva tasca "en el compliment de les seves funcions, de l'ordenament jurídic i de les ordres de jutges i fiscals".

Summary: La Guàrdia Civil "agraeix" les "milers" mostres de suport de la societat, "especialment de Catalunya"


A partir del setembre vinent, les 29.000 famílies que actualment reben la renda mínima d’inserció, si compleixen els requisits, passaran a rebre la Renda Garantida de Ciutadania (RGC) la nova prestació que posarà en marxa el Govern. Aquest dilluns, els promotors de la ILP per a aquesta ajuda i la consellera d’Afers Socials, Dolors Bassa, han signat l’acord que ha de permetre iniciar els tràmits perquè sigui aprovada  abans de l’estiu pel Parlament. Un dels esculls de la negociació ha estat la inclusió en la RGC de 7.000 famílies monoparentals amb fills a càrrec que, amb treball a temps parcial, no arriben a l’índex de suficiència de Catalunya, una condició que finalment s’ha inclòs a l’acord.  El 2020, una família  amb un fill i sense ingressos podrà rebre 1.000 euros d’ajuda en concepte de la Renda Garantida de Ciutadania  (RGC). Fins llavors, la implantació d’aquesta nova ajuda per a les famílies més vulnerables, es farà de manera progressiva des del 15 de setembre vinent, data en què està prevista la posada en marxa de la llei. Després de l’estiu doncs, les famílies que se’n beneficiaran seran les 29.000 que ara cobren la Renda Mínima d’Inserció (RMI) i que correspondran a 564 euros en el cas d'un membre, i que és el 85% de l'IRSC fixat en 664euros mensuals). A aquest col·lectiu, se'ls sumaran  les 7.000 famílies monoparentals amb fills a càrrec que tot i tenir feina, aquest és a temps parcial i per tant, no permet superar l’índex de suficiència de Catalunya.  Aquest ha estat un dels esculls principals entre els promotors de la ILP i el Govern a la taula negociadora, i ha endarrerit l’acord. Finalment però, s’ha acordat  la compatibilitat d’aquesta renda amb les rendes del treball derivades de contractes a temps parcial on la quantia sigui inferior a l’índex de suficiència, en el cas de les famílies monoparentals amb fills a càrrecs. La generalització d’aquesta compatibilitat en altres supòsits està prevista a l’acord però sense una data concreta.  Justament per a aquestes compatibilitats, també s’ha previst que la prestació econòmica de la RGC complementarà el salari durant sis mesos, per arribar a la quantia de l’indicador de suficiència de rendes, en el supòsit que la persona beneficiària trobi feina mentre rep la prestació. La RGC també serà compatible amb les prestacions que es rebin derivades de la Llei de la dependència i les famílies que rebin beques de menjador i transport actual.  Per aquest 2017 s’ha previst un pressupost inicial de 177 MEUR, i es calcula que els propers anys tindrà un impacte d’entre 500 i 600 MEUR. Tot i això, la consellera d’Afers Socials, Dolors Bassa, que ha qualificat la renda garantida ‘’d’un canvi de paradigma’’ que permet atacar les desigualtats, confia en què l’ajuda segueixi un esquema de ‘’piràmide’’ i comenci ajudant una base àmplia, sortint d’una situació econòmica complicada, però acabi sent la punta amb molt poca gent que la necessiti.  Per fer-ho possible, Bassa considera cabdal que el SOC sigui la porta d’entrada al sistema de la RGC però que en canvi, la gestió vagi a càrrec d’una comissió que, entre altres tasques, farà seguiment de les prestacions però també un acompanyament ocupacional que permeti a les persones més vulnerables trobar una feina. Bassa s’ha mostrat convençuda que ‘’ningú no vol estar a la RGC’’.  Dels resultats d’aquest acompanyament  en dependran els complements que rebi la família, xifrats en uns 150 euros, subjectes al seguiment d’un pla formatiu.  Els promotors de la ILP també s’han mostrat satisfets de l’acord i han demanat als partits polítics que facilitin l’aprovació immediata de la llei, per a que sigui una realitat el setembre vinent. Un dels portaveus, Sitxe Garganté, ha destacat que és ‘’no és una millora del PIRMI’’ sinó ‘’un trencament’’ amb la subvenció i la supervivència, perquè posa la persona al centre i els seus drets, que s’han de fer efectius independentment de la disponibilitat pressupostària de la Generalitat. Diosdado Toledano, també portaveu de la ILP, també ha recalcat que la RGC garantirà el dret a tothom, que es pot trobar amb situació de dificultats econòmiques en qualsevol moment.

Summary: La Renda Garantida de Ciutadania beneficiarà a 7.000 famílies monoparentals a partir del setembre


Els Mossos d'Esquadra de la Divisió d'Investigació adscrits a l'Àrea d'Investigació Criminal de la Regió Policial Metropolitana Nord han obert una investigació a l'entorn de la mort d'un nadó que s'ha trobat aquest dimecres al vespre a Santa Coloma de Gramenet. L'avís del fet s'ha rebut a la comissaria de la localitat barcelonesa cap a les vuit del vespre. Segons la nota que ha fet pública el cos policial, el cos estava abandonar en un contenidor de la via pública. La investigació es troba oberta per poder determinar la procedència del nadó i trobar els seus pares.

Summary: Investiguen la mort d'un nadó a Santa Coloma de Gramenet


El delegat del Govern a Madrid, Gorka Knörr, ha defensat que el diàleg es pot establir també en les situacions més complicades i que s'ha "d'aprofundir" si es plantegen solucions democràtiques al conflicte a Catalunya. En una compareixença a la Comissió d'Afers Institucionals (CAI) al Parlament, Knörr ha admès que la situació d'ara "no és fàcil" però ha afirmat que la feina que s'ha fet des de la Delegació de "complicitat, diàleg i empatia" es mantindrà en el temps. De fet, ha assegurat que tenen una actitud "proactiva" i de parlar "amb tothom que vulgui" parlar amb ells. "Quan estem en política, ens paguen per parlar no només amb amics, també amb gent que ens combat aferrissadament les nostres actituds polítiques", ha dit.  El delegat del Govern a Madrid també ha explicat que el 95% de les activitats que s'organitzen és cultural, i ha defensat que precisament aquest àmbit és un vehicle important "d'entesa" i una arma per establir ponts de diàleg.

Summary: Knörr defensa el diàleg en els moments "complicats" i diu que s'hi ha "d'aprofundir" si es planteja una solució democràtica


L'Audiència de Barcelona ha confirmat l'arxivament de la causa oberta contra el suposat seguiment i vigilància per part dels Mossos d'Esquadra a diverses personalitats del món unionista, que van denunciar haver estat espiades per motius polítics. La causa es va obrir arran de la troballa de diversa documentació policial amb aquests informes, que els Mossos anaven a destruir a la incineradora de Sant Adrià del Besòs el 26 d'octubre del 2017 i que la Policia Nacional va interceptar. El jutjat d'instrucció número 22 de Barcelona va arxivar al gener la quinzena de querelles i denúncies presentades contra els Mossos. Entre la quinzena de querellants hi ha el periodista Albert Castillón, l'advocat José María Fuster Fabra, l'expresident de Societat Civil Catalana Josep Ramon Bosch i fins i tot sindicalistes dels mateixos Mossos. Les querelles es van acabar unificant al jutjat 22 de la capital catalana. L'aleshores comissari en cap de la Comissaria General d'Informació dels Mossos, Manel Castellví, va justificar en un llarg interrogatori i un informe que totes les investigacions i seguiments es van fer per criteris estrictament policials, per tal de prevenir possibles incidents que afectessin l'ordre públic en un "moment social d'especial vulnerabilitat", amb  nombroses mobilitzacions de signe polític contrari. Així, les personalitats objecte de seguiment ho eren com a possibles autors o víctimes d'aquests incidents. El magistrat instructor precisava que no es va interceptar correspondència privada, no es van col·locar càmeres de vigilància, no es van intervenir les comunicacions telefòniques i no es va entrar ni escorcollar cap domicili. Per això, concloïa que la documentació només analitzava la vida pública i parcialment la privada dels investigats, però no pas la seva vida íntima. De fet, concretava que les fonts d'informació van ser obertes o legalment accessibles a la policia, com dades informàtiques, i que quan es va detectar algun possible delicte es va portar al jutjat o a la fiscalia. Quan la informació aconseguida inicialment pels Mossos no oferia cap dada rellevant per prevenir possibles delictes, l'actuació cessava i es desestimava. L'Audiència confirma que la policia no pot investigar amb qualsevol finalitat ni mitjà, però considera que en aquest cas tant la finalitat com els mitjans utilitzats van ser adequats i proporcionals. Les acusacions particulars havien demanat al magistrat instructor més diligències d'investigació, com l'aportació de les causes judicials derivades dels seguiments o l'interrogatori dels agents que van fer els seguiments, però l'Audiència confirma la decisió de l'instructor de considerar gens útils aquestes diligències perquè ja es va prendre declaració al cap de la investigació i totes les causes ja s'havien unificat en un sol jutjat. Per tot això, el magistrat instructor va dictar el sobreseïment lliure i descartava totalment els delictes de prevaricació i malversació de fons públics. No obstant, l'Audiència admet parcialment el recurs de la fiscalia i de les acusacions particulars, i en comptes de decretar el sobreseïment lliure, decreta el sobreseïment provisional, cosa que podria permetre reobrir-la només en cas que apareguessin nous indicis.

Summary: L'Audiència confirma l'arxivament de la causa contra els Mossos per seguiments a personalitats unionistes


La vaga convocada per les quatre associacions de jutges i les tres de fiscals per a aquest dimarts a l'Administració de justícia espanyola ha obligat a suspendre prop de 730 actes judicials a Catalunya. Uns 400 han estat de l'àmbit penal, uns 200 del civil i una trentena del social, segons ha informat el Tribunal Superior de Justícia de Catalunya (TSJC). Cal recordar que 450 dels 719 jutges i magistrats que exerceixen a Catalunya, el 62,58% del total, han decidit secundar la vaga en reclamació de més i millors recursos humans i materials i una major independència professional. El Consell General del Poder Judicial ha informat, de la seva banda, que al conjunt de l'Estat han estat 2.916 els jutges i magistrats que han aturat avui la seva activitat. A l'Audiència Nacional, 8 dels 87 jutges i magistrats que exerceixen han fet vaga, mentre que al Tribunal Suprem l'aturada no ha estat seguida per cap dels 79 jutges que hi treballen.

Summary: La vaga de jutges i fiscals obliga a suspendre prop de 730 actes judicials a Catalunya


El govern espanyol ha ordenat aquest diumenge habilitar el port d'Algesires per rebre el vaixell d'Open Arms, segons ha informat l'executiu en un comunicat. Així ho ha decidit el president en funcions del govern, Pedro Sánchez, davant la situació "d'emergència" que es viu a bord de l'embarcació després de 17 dies de navegació i amb 107 migrants a bord. "La inconcebible resposta de les autoritats italianes, i en concret del seu ministre d'Interior, Mateo Salvini, de tancar tots els seus ports, i les dificultats exposades pels altres països del Mediterrani Central, han portat Espanya a liderar novament la resposta a una crisi humanitària", diu el comunicat. Així mateix, sosté que els ports espanyols no són "ni els més propers ni els més segurs per a l'Open Arms", però en aquests moments "Espanya és l'únic país disposat a acollir-lo en el marc d'una solució europea". El govern assegura que la situació dels migrants de l'Open Arms ha causat des del primer moment una "gran preocupació" en l'executiu espanyol. El "propòsit" ha estat trobar la "millor solució comuna" que, després del desembarcament del vaixell, "prosseguís amb el repartiment dels rescatats acordat per sis països membres", entre ells Espanya. Tal i com va afirmar aquest dissabte la vicepresidenta del govern espanyol, Carmen Calvo, l'executiu reivindica la "intensa labor de les embarcacions i patrulles espanyoles a la seva zona de responsabilitat", especialment en l'àrea de l'Estret de Gibraltar. Aquesta feina "certifica el compliment dels tractats internacionals en matèria de drets humans" i el "compromís" d'Espanya amb el seu "deure de salvament i assistència al mar".  En el comunicat, el govern assenyala que entre 2018 i 2019 els serveis de Salvament Marítim, adscrits al Ministeri de Foment, i de la Guàrdia Civil, que depenen dels ministeris de l'Interior i Defensa, han recollit i conduit a ports espanyols a més de 60.000 persones. "Espanya és avui amb gran diferència el país de la Unió Europea que més rescats realitza en el Mediterrani", assegura el govern, que espera que la resolució de la crisi de l'Open Arms serveixi "d'impuls a la família europea per seguir treballant amb els valors de progrés i humanisme que van impulsar la seva creació i que refermaran el seu lideratge ètic al món".

Summary: El govern espanyol ofereix Algesires com a port de destí de l'Open Arms


L'Ajuntament de Vilalba dels Arcs (Terra Alta) ha decidit retirar el monòlit franquista que està situat a la plaça major del municipi i ho farà efectiu abans del mes d'abril. El consistori havia decidit, l'any passat, tapar la inscripció d'enaltiment al règim feixista i celebrar una consulta ciutadana sobre el futur del monument, però les traves administratives per celebrar-la, l'han fet renunciar a aquesta opció. Un seguit d'informes avalen l'origen franquista del monòlit, una creu de blocs de pedra inaugurada al juliol de 1955 en record als Fets de Vilalba, on van morir desenes de veïns. Amb aquests arguments, els regidors del municipi, per unanimitat, han decidit desmuntar la creu i guardar-la fins que pugui ser museïtzada, complint amb la llei de Memòria Històrica.  Amb els informes "negatius" del Memorial Democràtic, del Síndic de Greuges i de la secretària del propi Ajuntament de Vilalba dels Arcs, que certifiquen que el monument té un origen franquista, el consistori va tornar a portar el cas del monòlit a debat en sessió plenària, tot i que s'havia optat per fer una consulta ciutadana l'any passat. La falta de resposta de l'administració espanyola per poder dur-la a terme i les evidències clares de la naturalesa feixista de la creu que presideix la plaça major, han fet optar els tres grups municipals, Compromís per Vilalba (CPV-AM) i Units per Vilalba (UPV-FIC), a l'equip de govern, i Convergència i Unió (CIU) a l'oposició, per la retirada.  El consistori demanarà al Memorial Democràtic com procedir al desmuntatge del monument, que ha d'estar llest al mes d'abril. L'alcaldessa de Vilalba dels Arcs, Maria Teresa Mariné, ha apuntat que les peces de la creu es guardaran fins que es trobi un espai on poder museïtzar-la. "No la volem destruir, volem que vagi a un lloc on es pugui explicar la realitat de la història. De moment, la guardarem nosaltres en algun magatzem fins que ens diguin on té cabuda", ha explicat. Aquesta creu es va inaugurar el juliol de 1955, amb finançament de la Diputació de Tarragona, per recordar les víctimes afins al règim franquista dels Fets de Vilalba, un episodi  de l'inici de la Guerra Civil en el qual la plaça major de Vilalba dels Arcs va ser l'escenari d'un dur enfrontament entre grups dels dos bàndols de la guerra on van morir desenes de veïns.  Altres retirades Mentrestant, també a Gandesa s'està ultimant el projecte per treure el monòlit feixista del Coll del Moro. Una darrera modificació puntual ho està endarrerint però es preveu tenir tots els tràmits llestos en breu. També a Sant Carles de la Ràpita, al Montsià, es retirarà finalment la creu de la zona de la Torreta després que el Memorial Democràtic hagi determinat que va ser instal·lada en memòria dels "caiguts" de l'exèrcit franquista i per "celebrar" la seva victòria. El consistori va demanar un informe a l'ens perquè analitzés la càrrega històrica del conjunt monumental que conformen la Torre de la Guardiola, el Sagrat Cor i la mateixa creu. El dictamen del Memorial Democràtic, en conseqüència, demana la retirada de la creu en compliment de la Llei de Memòria Històrica però, en canvi, no preveu el mateix per al Sagrat Cor que l'acompanya.

Summary: Vilalba dels Arcs traurà el monument franquista de la plaça major abans de la primavera


El senador del Partit Popular Pedro Agramunt ha presentat aquest matí una carta on anuncia la seva dimissió com a president de l’Assemblea Parlamentària del Consell d’Europa (CoE). El polític ha anunciat la seva renúncia a Twitter i ha apuntat a “motius personals” com a causa principal. Roger Gale, vicepresident de l’assemblea, s’ha convertit automàticament en el president de la mateixa fins que es produeixi l’elecció del nou dirigent durant les següents sessions parlamentàries. Abans de fer-se pública la seva renúncia, l’Assemblea Parlamentària del CoE tenia prevista, per aquest dilluns dia 9, votar una moció de censura en contra d’Agramunt signada per 158 parlamentaris. Curiosament, el mateix dia l’Assemblea decidirà si ha de celebrar un debat “urgent” sobre la situació a Catalunya.   Després de la dimissió d'Agramunt, la moció contra d’Agramunt ha sigut suspesa. Aquesta es va signar després que el senador viatgés a Síria, acompanyat de parlamentaris russos, per mantenir un diàleg amb el president sirià, Baixar al-Àssad, sense avisar prèviament al CoE.

Summary: Dimiteix el president de l’Assemblea Parlamentària del Consell d’Europa


L'accident ha provocat gairebé dues hores de retard al comboi implicat ACN Mont-roig del Camp.-Una dona de mitjana edat ha mort aquest diumenge al migdia en ser atropellada mentre creuava la via del tren a l'estació de Mont-roig del Camp (Baix Camp). Els fets han passat quan faltaven vint minuts per les tres de la tarda i fins al lloc s'han desplaçat tres ambulàncies del Sistema d'Emergències Mèdiques, que no han pogut fer res per salvar la vida de la víctima. Els Mossos d'Esquadra han obert una investigació per esclarir els fets. Segons sembla, la dona ha intentat creuar les vies i en veure que s'apropava el tren ha intentat esquivar-lo sense èxit. En l'accident s'hi ha vist implicat un comboi de la línia R16, que ha sortit de Tortosa a les 13.44 hores. El sinistre ha fet que el tren circulés amb unes dues hores de retard.

Summary: Una dona mor atropellada mentre creuava la via del tren a Mont-roig del Camp


El jutjat d'instrucció 2 de Girona ha ordenat l'ingrés a presó sense fiança d'un violador reincident per agredir sexualment una menor de 13 anys al barri de Santa Eugènia el matí del dia de Sant Joan. L'arrestat Edwin Enrique Granda acumula diversos antecedents per agressions i abusos sexuals. Aquest 24 de juny, el detingut va seguir la menor pel carrer i la va abordar quan entrava a casa seva. Un cop dins l'edifici, la va subjectar per l'esquena, li va tapar la boca, la va fer pujar al primer pis i la va penetrar al replà. És el mateix modus operandi que Granda va fer servir l'any 2009, quan va atacar una noia durant les Fires de Girona. Per aquesta violació, la secció quarta de l'Audiència de Girona el va condemnar a 6 anys de presó. El jutjat ha tornat a enviar a presó el violador reincident Edwin Enrique Granda, en aquesta ocasió per violar una menor de 13 anys al barri de Santa Eugènia el matí del 24 de juny. Els Mossos d'Esquadra van obrir una investigació arran de la denúncia interposada per la família de la menor i les diligències van apuntar cap a aquest jove que acumula diversos antecedents per agressions i abusos sexuals.  L'arrestat ha passat aquest dilluns a disposició del jutjat d'instrucció 2 de Girona, en funcions de guàrdia, assistit per l'advocada Anna Maria Díez. Segons fonts del cas, la menor ha identificat el sospitós a la roda de reconeixement. El jutjat ha ordenat l'ingrés a presó provisional, comunicada i sense fiança del detingut. Segons la investigació, l'agressió va tenir lloc al barri de Santa Eugènia de Girona cap a les deu del matí quan Granda, que anava amb bicicleta, es va creuar amb la víctima pel carrer i la va començar a seguir. Aleshores, quan la menor va entrar a l'edifici de casa seva, el detingut la va abordar per l'esquena i, tapant-li la boca i amenaçant-la, la va fer pujar al primer pis on la va violar al replà. No és el primer cop que Granda s'enfronta a una acusació per un delicte sexual. La secció quarta de l'Audiència de Girona el va condemnar, l'any 2011, per haver violat una noia durant les Fires de Girona del 2009. La sentència d'aleshores recull que la matinada del 30 d'octubre la víctima havia estat a la zona de fires amb unes amigues i, després, va emprendre el camí cap a casa al barri de Can Gibert del Pla. La sentència apunta que Granda va seguir el mateix modus operandi: "A l'alçada de l'anomenat parc dels 'Teletubbies' la va abordar per l'esquena, la va subjectar amb força pel coll amb un braç, li va tapar la boca amb la mà i li va dir que la mataria si no accedia als seus desitjos". Aleshores, la va violar.  El tribunal li va imposar al processat, que té 29 anys i és d'origen equatorià, una pena de 6 anys de presó per un delicte de violació i una multa de 70 euros per una falta d'amenaces. També l'obligava a indemnitzar la víctima amb 5.180 euros i li prohibia apropar-se o comunicar-se amb ella durant 10 anys.  Fonts consultades per l'ACN assenyalen que el sospitós va sortir en llibertat després de complir condemna però es considerava un pres amb un risc alt de reincidència. Des que està en llibertat, no només hauria atacat la menor del matí de Sant Joan.  Fonts del cas apunten que ja el van identificar com el sospitós d'agredir sexualment una noia amb discapacitat intel·lectual a mitjans setembre passat, també a Girona. Les mateixes fonts indiquen que inicialment Granda va ingressar a presó però va sortir en llibertat tres mesos després.

Summary: Ingressa a presó un violador reincident per agredir sexualment una menor de 13 anys a Girona el dia de Sant Joan


Desenes d'estudiants de Campus   de la Ciutadella de la Universitat Pompeu Fabra s'han quedat sense classe aquest dijous al matí. El vicerectorat d'estudiants ha decidit suspendre l'activitat acadèmica entre les 9 i les 11 en trobar els accessos bloquejats per part dels vaguistes. Una quarantena d'estudiants han passat la nit al campus per preparar la jornada de vaga i han encadenat les portes i han impedit el pas amb cadires i contenidors. Alguns dels estudiants afectats es queixaven a les portes del campus, que la mesura s'havia conegut amb poca antelació i molts ja havien més d'una hora de viatge per arribar a una classe que finalment s'havia suspès.

Summary: La UPF cancel·la les classes al campus de Ciutadella fins a mig matí en trobar els accessos bloquejats pels vaguistes


L'alcalde d'Arenys de Munt, Joan Rabasseda (ERC), afirma que tot i l'amenaça de detenció d'alcaldes que ha posat sobre la taula la fiscalia general de l'Estat, en cas que els batlles neguin a comparèixer per declarar com a investigats per l'1-O; els ajuntaments mantindran "tot el suport" al Govern i al Parlament i no es desviaran "ni un mil·límetre" del repte que suposa  la construcció d'un nova república. Malgrat tot, Rabasseda reconeix en declaracions a l'ACN que no li fa "cap gràcia" que el citin a declarar als jutjats, sense aclarir encara si compareixerà o no. "No podem entendre que en un estat democràtic passin aquestes coses", ha etzibat. "Segur que a l'estat espanyol hi ha gent que tampoc ho entén i també ens farà costat", ha reflexionat l'alcalde, que rep amb incredulitat les accions judicials que s'estan engegant en els darrers dies i fa una crida a les autoritats espanyoles perquè "persegueixin armes, drogues o terroristes, però no urnes". Rabasseda assegura que els alcaldes continuaran dent les coses "ben fetes i amb el màxim rigor", però sense perdre de vista el referèndum, i creu que tot i les amenaces no s'acabarà detenint cap electe per defensar el referèndum. L'alcalde recorda que a Arenys de Munt es va fer la primera consulta popular sobre la independència, l'any 2009, que va posar la llavor, ara fa vuit anys, al moment actual.

Summary: L'alcalde d'Arenys de Munt assegura que els ajuntaments no es desviaran "ni un mil·límetre" de l'objectiu de l'1-O


El número dos de Cs per Barcelona, Toni Roldán, dona per bons els cinc diputats que ha obtingut la formació taronja a Catalunya, els mateixos que l'any 2016. En aquest sentit, els resultats a Catalunya contrasten amb els que ha obtingut la formació taronja al conjunt de l'Estat, on Cs creix un 80%, passant de 32 a 57 diputats. Malgrat tot, per Roldán els cinc diputats són novament uns "resultats històrics" de Cs a Catalunya si es té en compte que respecte el 2016 hi ha més fragmentació del vot, sobretot per la irrupció de Vox, i també una major polarització. En relació als resultats a l'Estat, Roldán celebra un resultat "extraordinari" que converteix Cs en "l'alternativa real al bipartidisme". En la línia triomfalista del discurs d'Albert Rivera des de Madrid, el número 2 d'Inés Arrimadas a Barcelona ha irromput al crit de '¡Vamos!' a l'escenari que la formació taronja havia muntat a la terrassa de l'hotel Melià Sky de Barcelona. Toni Roldán assegura que la d'aquest 28-A ha estat una "nit històrica", tant per la participació com pels resultats de Cs. Roldán recorda que Cs "no ha parat de créixer" en cada convocatòria electoral i que, en aquests darrers comicis, és "el partit que més creix". "És un resultat extraordinari per a Cs. Som alternativa real al bipartidisme", ha exclamat Roldán, que s'ha situat també com a partit de l'oposició, descartant un eventual pacte amb el PSOE. En relació a Catalunya, malgrat els resultats de Cs contrasten amb el gran augment de la formació al conjunt de l'Estat –Ciutadans manté els cinc diputats que ja tenia–, Roldán els celebra de nou com a "històrics". "Hi havia més forces polítiques i més polarització", es justifica el número 2 d'Arrimadas, que aquest diumenge ha exercit de líder en absència de la candidata.

Summary: Roldán (Cs) dona per bons els cinc diputats a Catalunya en un context de més fragmentació i polarització del vot


El 69,7% dels usuaris de residències i el 55,8% dels treballadors que s'han infectat de covid-19 són asimptomàtics, segons un estudi d'un equip multidisciplinari de l'Hospital Vall d'Hebron que s'ha publicat a la revista 'Emerging Infectious Diseases'. L'estudi inclou unes 6.000 persones, entre residents i treballadors, d'un total de 69 residències de gent gran, tant públiques com privades, de l'àrea d'influència de l'hospital, i es va fer entre el 10 i el 24 d'abril. Els resultats indiquen que gairebé un 24% de residents i un 15% de treballadors eren positius, però que més de la meitat d'aquests no tenien símptomes. L'estudi conclou que el cribratge basat en símptomes és "insuficient" per detectar tots els casos en aquests centres. L'estudi ha estat coordinat per la cap del Servei de Medicina Preventiva i Epidemiologia de Vall d'Hebron, Magda Campins, i el cap del Servei de Malalties Infeccioses, Benito Almirante. Segons Vall d'Hebron, es tracta del primer estudi sobre l'impacte del coronavirus a les residències amb una mostrat tan gran de persones "a nivell mundial". Els investigadors van analitzar la presència de símptomes relacionats amb la covid-19 i els resultats de tests PCR en 3.214 residents i 2.655 treballadors dels centres. Les dades, amb un 23,9% de residents i un 15,2% de treballadors positius, mostren una transmissió "molt elevada" del virus en aquests centres. Vall d'Hebron considera que aquesta transmissió es veia "especialment afavorida" per les característiques pròpies de les residències, com ara habitacions i banys compartits, espais comuns i la convivència de persones dependents que requereixen molta atenció. També es va analitzar la presència dels símptomes en els 14 dies previs a la realització de les prova diagnòstica. D'aquesta manera, van descobrir que el 69,7% dels residents i el 55,8 % dels treballadors infectats eren asimptomàtics. No havien presentat febre ni problemes respiratoris en els dies previs. Campins, però, ha reconegut que hi pot haver un "biaix" en la dada del 70% d'asimptomàtics entre pacients, ja que és difícil determinar símptomes específics que no siguin febre o tos en pacients, per exemple, amb demència.   Durant les setmanes que es va fer l'estudi es van fer entre 300 i 500 proves PCR diàries i el laboratori de microbiologia de Vall d'Hebron tenia els resultats en un "temps rècord" de 24 hores. Segons Campins, això permetia "fer una intervenció l'endemà" i prendre mesures en base als resultats que anaven coneixent. L'estudi conclou que l'elevat percentatge de casos asimptomàtics juga un paper rellevant en la disseminació del virus en aquest tipus de centres i considera "fonamental" detectar tots els casos, amb símptomes o sense, per tallar la cadena de transmissió. Així, es considera que el cribratge basat en símptomes en aquest col·lectiu d'alta fragilitat és insuficient per detectar tots els casos incidents. Els investigadors de l'estudi de Vall d'Hebron recomanen la implementació d'una estratègia centralitzada de prevenció i control de la covid-19 que inclogui el cribratge de residents i professionals, independentment de la presència de símptomes, per tal de prevenir i controlar brots de coronavirus en aquest grup de persones vulnerables. Campins ha explicat que els resultats de l'estudi són "molt positius" per prevenir el coronavirus a les residències i que l'elevat percentatge d'asimptomàtics els va "sorprendre". Aquesta dada els va portar a fer un canvi en els protocols a aplicar als geriàtrics, passant a fer proves a tothom que està en una residència. "Si volem tallar la transmissió, hem de fer actuacions molt ràpides i tenir en compte tothom, no només els simptomàtics", ha dit. 50% d'asimptomàtics en la població en general Per la seva banda, el cap del Servei de Malalties Infeccions de l'hospital, Benito Almirante, s'ha mostrat convençut que actualment el percentatge d'asimptomàtics entre la població general dels que estan infectats és major del 50%. "Avui, la meitat de les persones que tenen una PCR positiva no tenen cap símptoma", ha dit. A més, ha explicat que els que sí en tenen són majoritàriament gent jove que no té una altra malaltia, de manera que són pacients lleus. De fet, Almirante ha assegurat que els ingressos a l'hospital per covid-19 en les últimes setmanes "ha caigut pràcticament a zero". La cap del Servei de Medicina Preventiva i Epidemiologia ha remarcat que una persona asimptomàtica de coronavirus també transmet el virus, tot i que el temps sigui menors, d'entre 5 i 6 dies. La càrrega viral és "diferent" que la d'una persona que hagi hagut d'ingressar en una UCI, però també transmeten el virus, ha remarcat.

Summary: El 70% dels usuaris de residències i el 56% de treballadors infectats de covid-19 són asimptomàtics, segons un estudi